पूर्व CM की पार्थिव देह लेकर रात सवा 10 बजे बादल गांव पहुंचा परिवार, अंतिम संस्कार कल
Parkash Singh Badal Death Updates; Last Darshan Chandigarh | Cremation Badal Village Badal Political Carrier SAD Akali Dal पंजाब के पूर्व CM प्रकाश सिंह बादल का 95 साल की उम्र में निधन हो गया। उन्होंने मोहाली के फोर्टिस अस्पताल में अंतिम सांस ली।
पंजाब के पूर्व CM प्रकाश सिंह बादल की पार्थिव देह लेकर उनका परिवार बुधवार रात सवा 10 बजे पैतृक गांव, बादल पहुंच गया। उनका अंतिम संस्कार गुरुवार दोपहर 1 बजे किया जाएगा। गांव के श्मशान घाट में जगह कम होने के कारण पूर्व सीएम का संस्कार उनके पुश्तैनी खेतों में किया जाएगा। इसके लिए खेतों में दो एकड़ में खड़ा किन्नू का बाग उखाड़कर चबूतरा बनाने का काम बुधवार देर शाम तक पूरा कर लिया गया।
इससे पहले बुधवार सुबह पार्थिव देह को अंतिम दर्शन के लिए चंडीगढ़ स्थित अकाली दल के कार्यालय में रखा गया। जहां प्रधानमंत्री नरेंद्र मोदी ने उन्हें श्रद्धांजलि दी। अंतिम दर्शनों के बाद परिवार पार्थिव शरीर को लेकर चंडीगढ़ से बादल गांव के लिए रवाना हुआ। राजपुरा, पटियाला, संगरूर, बरनाला और बठिंडा होते हुए परिवार मुक्तसर जिले में पड़ते बादल गांव पहुंचा।
बादल का मंगलवार रात को 95 साल की उम्र में निधन हो गया था। उन्हें सांस लेने में तकलीफ के बाद 16 अप्रैल को मोहाली के फोर्टिस अस्पताल में भर्ती कराया गया था, जहां 25 अप्रैल की शाम 7.42 बजे उन्होंने अंतिम सांस ली। प्रकाश सिंह बादल 5 बार पंजाब के मुख्यमंत्री रहे।
पूर्व CM के अंतिम दर्शन की तस्वीरें...
देश के सबसे बुजुर्ग नेता, 2 दिन का राष्ट्रीय शोक
चंडीगढ़ में प्रधानमंत्री नरेंद्र मोदी के अलावा हरियाणा विधानसभा के स्पीकर ज्ञानचंद गुप्ता, पंजाब की पूर्व CM राजिंदर कौर भट्‌ठल, हरियाणा के पूर्व CM ओमप्रकाश चौटाला, पंजाब के पूर्व CM कैप्टन अमरिंदर सिंह की सांसद पत्नी परनीत कौर, भाजपा नेता सुनील जाखड़ समेत तमाम नेताओं ने बादल को श्रद्धांजलि दी। पूर्व प्रधानमंत्री मनमोहन सिंह ने चिट्ठी लिखकर शोक जाहिर किया।
प्रकाश सिंह बादल देश की राजनीति के सबसे बुजुर्ग नेता थे। उनके निधन पर केंद्र सरकार ने दो दिन का राष्ट्रीय शोक घोषित किया है। इस दौरान पूरे देश में लगा राष्ट्रीय ध्वज आधा झुका रहेगा। सभी आधिकारिक मनोरंजन कार्यक्रम रद्द कर दिए गए हैं। पंजाब में कल गुरुवार को सरकारी छुट्‌टी की घोषणा की गई है।
नरेंद्र मोदी भी प्रकाश सिंह बादल के पैर छूते थे
भारतीय राजनीति में प्रकाश सिंह बादल के कद का अंदाजा इस बात से लगाया जा सकता है कि प्रधानमंत्री नरेंद्र मोदी भी उनके पैर छूते थे। 75 साल के राजनीतिक जीवन के दौरान बादल 5 बार पंजाब के मुख्यमंत्री बने। उन्होंने लगातार 11 चुनाव जीते।
वर्ष 2022 में बादल अपनी परंपरागत सीट लंबी से चुनाव हार गए थे। उसके बाद वह सियासी तौर पर ज्यादा सक्रिय नहीं रहे। केंद्र सरकार के कृषि सुधार कानूनों का विरोध हुआ तो उनकी पार्टी शिरोमणि अकाली दल ने BJP से गठबंधन तोड़ लिया था। इसके बाद प्रकाश सिंह बादल ने अपना पद्म विभूषण तक लौटा दिया था।
प्रकाश सिंह बादल का 75 साल का राजनीतिक करियर...
20 साल की उम्र में सरपंच बनने के बाद प्रकाश सिंह बादल करीब 75 साल के अपने सियासी जीवन में हमेशा राजनीति के केंद्र में रहे। पंजाब की राजनीति का उन्हें बाबा बोहड़ तक कहा गया, वहीं केंद्र में भी उनकी दहाड़ हमेशा ऊंची रही। जनसंघ और भाजपा की तरफ झुकी राजनीति के वे प्रमुख चेहरों में शुमार रहे। भाजपा ने भी उन्हें कभी नजरअंदाज नहीं किया।
इसके बावजूद बादल केंद्र की राजनीति में अधिक समय नहीं ठहरे। मार्च 1977 में केंद्र में मोरारजी देसाई की जनता पार्टी की सरकार बनी तो प्रकाश सिंह बादल उसमें केंद्रीय कृषि एवं किसान कल्याण मंत्री बनाए गए। कुछ समय बाद लोकसभा में भी चुने गए, लेकिन केंद्र की राजनीति उन्हें पसंद नहीं आई। कुछ महीनों बाद ही केंद्रीय मंत्री का पद छोड़ दिया। उसके बाद वह पंजाब की राजनीति से बाहर नहीं निकले।
पहली चुनावी जीत के बाद गांव का नाम अपने साथ जोड़ा
प्रकाश सिंह बादल का असली नाम प्रकाश सिंह ढिल्लों था। पहली बार अपने पैतृक गांव बादल के सरपंच चुने गए। तब उनकी उम्र महज 20 साल थी। फिर बादल का अगला पड़ाव आया लंबी ब्लॉक समिति का चुनाव। गांव का सरपंच बनने के कुछ समय बाद ही वे लंबी ब्लॉक समिति के प्रधान चुन लिए गए।
प्रकाश सिंह ने बादल की तरह लंबी को भी हमेशा के लिए अपने साथ जोड़ लिया। पहली बार 1957 से लेकर 2017 तक 10 बार पंजाब विधानसभा में उन्होंने लंबी सीट का प्रतिनिधित्व किया। 94 साल की उम्र में अपने आखिरी चुनाव के दौरान आम आदमी पार्टी (AAP) की लहर में उन्हें इसी सीट से हार का सामना करना पड़ा।
पत्नी का निधन हुआ तो शुरू की कैंसर के खिलाफ मुहिम
24 मई 2011 को पंजाब के तत्कालीन मुख्यमंत्री प्रकाश सिंह बादल की पत्नी सुरिंदर कौर बादल का कैंसर से लंबी लड़ाई के बाद चंडीगढ़ PGI में निधन हो गया था। तब सुरिंदर कौर 72 साल की थी और उन्हें गले का कैंसर था। पत्नी के देहांत के बाद मुख्यमंत्री रहते हुए प्रकाश सिंह बादल ने राज्य में कैंसर के खिलाफ मुहिम छेड़ दी थी। घर-घर में कैंसर के मरीजों की जांच करवाई गई।
इतना ही नहीं, सरकारी अस्पतालों में कैंसर मरीजों के इलाज में तेजी भी पूर्व मुख्यमंत्री के कारण ही संभव हुई थी। सीएम रिलीफ फंड भी प्रकाश सिंह बादल ने शुरू करवाया, जिसमें कैंसर के मरीजों की फाइल पास होने के बाद उन्हें आर्थिक मदद दी जाती थी।
प्रकाश सिंह बादल के निधन से जुड़ी ये खबरें भी पढ़ें:- 
बादल ने ही बनवाई वाजपेयी की सरकार:बाबरी विध्वंस के बाद BJP के साथ डटे रहे; पर्दे के पीछे रहकर दूसरे दलों को NDA में लाए
पंजाब के 5 बार CM रहे प्रकाश सिंह बादल ने नेशनल पॉलिटिक्स में भी अपनी सियासी समझ-बूझ का लोहा मनवाया। वर्ष 1992 में हुए बाबरी विध्वंस के बाद बादल BJP के साथ डटे रहने वाले इकलौते ऐसे नेता थे जो माइनॉरिटी कम्युनिटी से आते थे। वर्ष 1996 से 1999 के दौरान BJP को अछूत मानने वाले तमाम क्षेत्रीय दलों को NDA के बैनर तले लाने में भी सबसे अहम रोल बादल ने ही निभाया (पूरी खबर पढ़ें)
पंजाब के पूर्व CM की अंतिम विदाई की तस्वीरें:सुखबीर-मनप्रीत पार्थिव शरीर लेकर पहुंचे, दादा को देखकर भावुक हुआ पोता अनंतबीर 
पंजाब में 5 बार सीएम रहे प्रकाश सिंह बादल का पार्थिव शरीर चंडीगढ़ स्थित पार्टी कार्यालय में पहुंच गया है। मोहाली के फोर्टिस अस्पताल से बेटे सुखबीर बादल और भतीजे मनप्रीत बादल उनकी पार्थिव देह को लेकर बाहर आए। इसके बाद फूलों से सजी एंबुलेंस में उनकी देह को अंतिम दर्शनों के लिए लाया गया (पूरी खबर पढ़ें)
पंजाब के पूर्व CM के निधन पर हरियाणा में शोक: सियासतदानों ने जताया दुख; CM बोले- प्रकाश सिंह बादल भारत के नेल्सन मंडेला 
पंजाब के पूर्व मुख्यमंत्री प्रकाश सिंह बादल के निधन पर हरियाणा में शोक है। CM समेत अन्य नेताओं ने पूर्व मुख्यमंत्री प्रकाश सिंह बादल के निधन पर दुख जताया है। CM मनोहर लाल ने कहा कि उनका निधन होना भारतीय राजनीति के लिए एक अपूर्णीय क्षति है (पूरी खबर पढ़ें)
बादल ने जन जुड़ाव के लिए चलाया था संगत दर्शन: गांवों में फोकल पॉइंट-डेयरी फार्म खोल फैलाया विकास का 'प्रकाश' 
पंजाब में मुख्यमंत्री की सबसे लंबी पारी खेलने वाले प्रकाश सिंह बादल का राजनीतिक करियर ग्रामीण स्तर से शुरू हुआ था। वह मुख्यमंत्री के पद पर सीधे नहीं पहुंचे बल्कि ग्रामीण संसद से होकर विधानसभा तक पहुंचे थे पूरी खबर पढ़ें
पंजाब की राजनीति के एक युग का अंत: राजनीति के पितामह और पंथक सियासत की धूरी 
पंजाब की राजनीति के पितामह कहे जाने वाले और पंथक सियासत की धुरी माने गए प्रकाश सिंह बादल के मंगलवार देर शाम निधन से एक युग का अंत हो गया। पांच बार पंजाब के CM और एक बार केंद्र सरकार में कृषि मंत्री रहे प्रकाश सिंह बादल का 95 वर्ष की आयु में निधन हो गया (पूरी खबर पढ़ें)